En 18-årig asylansøger er blevet idømt et år og tre måneders fængsel for at have forsøgt at voldtage en 20-årig kvinde i Tønder i april. Han er ved dommen også blevet udvist af Danmark med indrejseforbud i 12 år.

Det oplyser Syd- og Sønderjyllands Politi.

Voldtægtsforsøget skete på Strucks Allé 17. april klokken 02.40 en lørdag nat, efter at kvinden havde forladt Pioner Bar på Jernbanegade i Tønder.

Kvinden blev væltet omkuld på jorden, hvorefter den dengang 17-årige forsøgte at tiltvinge sig samleje med hende.

Det mislykkedes imidlertid, da den unge kvinde gjorde voldsom modstand og skreg på hjælp.

Person kom hende til undsætning

Hendes råb om hjælp blev hørt af en person, der kom hende til undsætning.

Den mistænkte gerningsmand løb fra stedet, men blev anholdt kort efter og sigtet for voldtægtsforsøg.

Det var vidneforklaringer, der førte politiet på sporet af ham.

Den unge mand tog mod dommen ved Retten i Sønderborg. Han blev fængslet umiddelbart efter dommen for straks at komme i gang med afsoning.

Den 20-årige kvinde slap fra voldtægtsforsøget uden store fysiske skader, har politiet tidligere oplyst.